projecte-aina/catalan_government_crawling huggingface dataset:
Un total de 70 professionals de la restauració van participar en el taller que es va celebrar a la seu de la Fundació Alícia de Sant Fruitós de Bages.
El taller, gratuït per als assistents ja que està finançat per l'ASPCAT, va tenir una durada de 3 hores.
Es va centrar en la manera d'abordar de forma segura opcions de menús per a persones amb al·lèrgies i intoleràncies alimentàries en les cuines dels restaurants i va comptar també amb ponents de les associacions de persones amb al·lèrgies alimentàries i professionals que treballen específicament en aquest camp.
La valoració del taller per part dels restauradors ha estat molt positiva.
Amed és una acreditació que promou, identifica i acredita els establiments de restauració que són promotors d'alimentació mediterrània i d'estils de vida actius.
Els establiments acreditats disposen d'una oferta gastronòmica on es garanteix l'ús de l'oli d'oliva, l'abundància de verdures, hortalisses i llegums, fruita fresca, peixos i carns magres i la inclusió de productes integrals.
Actualment, s'han acreditat un total de 349 establiments de 93 municipis que tenen capacitat per oferir alimentació mediterrània a més de 54.000 comensals diaris a tot Catalunya.
Aquest és el segon taller per a restauradors Amed.
Aquest projecte pioner a l'Estat acull tot un seguit de restauradors amb interès per potenciar els aspectes de l'alimentació en relació amb la promoció de la salut.
L'èxit d'assistència d'aquesta edició motiva els organitzadors perquè segueixin proposant nous tallers i trobades per a aquest col·lectiu.
L'Agència de Salut Pública de Catalunya (ASPCAT) en col·laboració amb la Fundació Alícia van celebrar el passat dilluns dia 1 de desembre el segon taller per a cuiners dels establiments de restauració que els darrers anys han rebut l'acreditació Amed, com a promotors de l'alimentació mediterrània.
Sant Fruitós del Bages, 1 de desembre
Celebrem la concessió del Premi a l'Excel·lència Professional 2019 del Col·legi Oficial de Metges de Barcelona (COMB) a la nostra companya, Conxa Castell i Abat, Cap del Servei de Promoció de Vida Saludable i Prevenció de Malalties Cròniques no Transmissibles de la Sub-direcció de Promoció de la Salut a l'Agència de Salut Pública de Catalunya.
Els Premis a l'Excel·lència Professional es donen des de 2004 i s'atorguen en els àmbits de la medicina hospitalària, l'atenció primària, la salut pública, l'atenció sociosanitària, la recerca biomèdica, l'educació mèdica i les humanitats, cooperació i gestió.
Cada any el Col·legi reconeix públicament la tasca dels metges i metgesses catalans que han destacat per l'excel·lència en la seva trajectòria professional i pel seu compromís, honestedat, altruisme i integritat.
A questes són només algunes de les qualitats que atresora la nostra companya Conxa Castell, a la qual felicitem molt sincerament.
El Departament de Salut ha modificat enguany el Calendari de Vacunacions Sistemàtiques per incorporar, a partir d'ara, una nova vacuna: es tracta de l'anti meningocòccica conjugada tetravalent (MACWY), que substitueix la vacuna anti-meningococ C conjugada que s'estava posant fins ara en edat escolar.
La dosi d'aquesta vacuna s'administrarà a alumnes d'entre 11 i 12 anys –al sisè curs de d'educació primària-; amb aquest canvi, s'amplia la protecció contra 3 tipus més de meningococ, a banda del tipus C que s'administrava fins ara.
Aquesta modificació respon a l'acordat el març de l'any passat al Consell Interterritorial del Sistema Nacional de Salut, i té el vistiplau del Consell Assessor de Vacunacions del Departament de Salut.
En aquest mateix acord es va especificar que també s'havia de fer una captació i vacunació de diferents cohorts d'adolescents i adults joves fins els 18 anys.
Per fer-ho, també es vacunarà, durant 2 cursos escolars, als alumnes de 2n d'ESO amb la mateixa vacuna MACWY.
Paral·lelament, també es preveu iniciar, a mitjans d'aquest any, una campanya de captació oportunista gradual als centres de salut per a la vacunació de tots els joves des dels 15 anys fins els 18 anys amb aquesta nova vacuna.
Aquesta nova vacuna no afecta, però, a l'administració de la vacuna MC als nadons de 4 i 12 mesos, que es manté.
Catalunya sempre ha tingut un paper capdavanter en les polítiques vacunals, comptant amb el suport del Consell Assessor de Vacunacions, en què participen les societats científiques més representatives.
El primer calendari vacunal es va fer a començaments de 1980 i amb aquella pauta es donava protecció contra set malalties; des de llavors s'ha anat actualitzant periòdicament fins a les quinze actuals.
Les vacunes a Catalunya no són obligatòries però és important que tots els infants i adults estiguin vacunats per evitar-ne les malalties i/o les seves complicacions.
Les incloses al calendari vacunal s'administren gratuïtament als més de 1.200 centres vacunals.
El calendari inclou les vacunes més adequades en el moment més adient.
Són les que eviten les malalties més freqüents i/o greus, les que són més efectives i segures, i les més adients per al nostre entorn.
Els criteris per incloure una vacuna en el calendari vacunal a l'Estat espanyol estan consensuats en el marc del Consell Interterritorial del Sistema Nacional de Salut i són la càrrega de la malaltia (nombre de casos i gravetat), l'efectivitat i la seguretat de la vacuna, les repercussions de la introducció d'una nova vacuna en el calendari, els aspectes ètics i l'avaluació econòmica.
Amb les vacunes incloses al calendari, cada any es prevenen més de 32.000 casos de malalties que afectaven als infants fa només 25 anys.
El Govern ha autoritzat el Departament de Salut a contractar el subministrament de vacunes sistemàtiques i no sistemàtiques per a aquest any 2020, per poder complir el calendari de vacunacions i fer front a les necessitats que es presentin durant aquest període.
El pressupost per a aquesta contractació és de 13.511.784 euros.
D'aquesta manera, es garanteix la vacunació de la població, una intervenció sanitària que s'emmarca dins les polítiques de salut pública que reforcen la promoció, la prevenció i la protecció de la salut.
Mitjançant les vacunacions a Catalunya s'ha aconseguit reduir la incidència d'algunes malalties infeccioses, així com eliminar d'altres de les que no s'han produït casos en els darrers anys.
Altres beneficis que aporten les vacunes són la reducció de la càrrega assistencial i de la despesa sanitària, ja que la majoria presenten una relació cost-benefici favorable.
Visita d'una delegació del Govern de Marroc a l'ASPCAT
Una delegació del Govern del Marroc visita Catalunya aquesta setmana amb l'objectiu de conèixer de prop les activitats que s'hi duen a terme relacionades amb salut comunitària i polítiques intersectorials.
Aquesta visita s'emmarca en un viatge a Catalunya d'una delegació oficial formada per quatre representants del Ministeri de Salut, encapçalats per Abdelilah Boutaleb, secretari general de Salut, i quatre alts responsables del Ministeri d'Economia, Finances i reforma de l'Administració, encapçalats pel secretari general d'Afers generals i Governança, Aziz Ajbilou,.
La visita-estada va començar dilluns a l'Agència de Salut Pública de Catalunya i s'allarga durant tota la setmana, amb visites i contactes amb a les ABS de Castellar del Vallès i de Salt, de COMSalut (Comunitat i Salut), projecte que pretén impulsar la reorientació del sistema sanitari cap a la promoció de la salut i la salut comunitària, així com la lluita contra les desigualtats i la promoció de les polítiques públiques saludables en l'àmbit local.
També han conegut l'experiència dels programes Nen en Moviment i L'hora del te, al CAP de Cassà de la Selva.
La visita es completa amb reunions de treball, promogudes per ISGlobal i les altres entitats promotores de la visita, PNUD i Unicef, relacionades amb projectes de col·laboració i cooperació internacional.
El Govern marroquí emmarca la visita a Catalunya dins una gira per diversos països i regions europees, amb la finalitat de conèixer diferents sistemes de salut, recollir idees i experiències que permetin redefinir el model sanitari al Marroc, en una aposta decidida per la regionalització.
En el cas de Catalunya, la delegació s'ha mostrat especialment interessada pel Pla Interdepartamental i Intersectorial de Salut Pública (PINSAP) de la Generalitat, iniciat l'any 2014 i alineat amb les recomanacions de l'Organització Mundial de la Salut (OMS) per impulsar la salut des de tots els àmbits de l'acció del Govern i la societat, és a dir promovent "la salut a totes les polítiques".
En contacte amb els representants de la SSP/ASPCAT, Carmen Cabezas i Esteve Saltó, la delegació marroquina ha conegut els aspectes conceptuals i operatius del desplegament del PINSAP a Catalunya en els seus tres nivells: general, regional i local.
Amb la visita a Catalunya de la delegació marroquina s'ha obert la possibilitat d'establir una col·laboració entre administracions de manera més estable, especialment en àmbits d'actuació com són el PINSAP i el COMSalut.
Proporcionar ajuda efectiva a les persones fumadores per tal que puguin abandonar el tabac és un dels eixos d'actuació de l'estratègia de prevenció i control del tabaquisme del Departament de salut i s'emmarca en l'estratègia MPOWER que guia les polítiques sobre aquest tema impulsades per l'Organització Mundial de la Salut.
Està inclòs també al Pla de Salut i al Pla Interdepartamental i Intersectorial de Salut Pública (PINSAP).
La prevalença del tabaquisme a Tabaquisme era del 25,6% entre la població catalana de 15 anys i més l'any 2018.
El tabaquisme i l'exposició al fum ambiental del tabac causen a casa nostra una elevada morbimortalitat, que és responsable de gairebé 10.000 defuncions prematures anuals per malalties cardiovasculars, malalties respiratòries, càncer i altres malalties cròniques atribuïbles al tabac.
S'ha demostrat que el consell sanitari breu per deixar de fumar és una mesura efectiva, eficient i factible per la cessació tabàquica, els resultats de la qual milloren quan van acompanyades d'un tractament farmacològic que inclogui un o més dels fàrmacs de primera línia per al tractament del tabaquisme (teràpia substitutiva amb nicotina, bupropió i vareniclina).
Complementàriament al consell breu per abandonar el tabac acompanyat de tractament farmacològic que s'ofereix principalment des dels equips d'Atenció Primària de Salut, aquests equips i altres serveis assistencials (com els hospitals d'aguts que formen part de la Xarxa Catalana d'Hospitals sense Fum, i diversos Centres d'Atenció i Seguiment a les Drogodependències) ofereixen altres modalitats de tractament intensiu de cessació –individual o grupal- per a aquelles persones fumadores que no poden deixar de fumar mitjançant un consell breu.
A partir de l'1 de gener de 2020, el Sistema Nacional de Salut ha incorporat a les seves prestacions públiques dues de les 3 modalitats més efectives de tractament farmacològic per al tractament de la dependència del tabac: bupropió i vareniclina.
CatSalut, la Secretaria de Salut Pública i els diferents proveïdors de serveis sanitaris han estat treballant perquè tots els metges dels equips d'atenció primària (integrats al Programa d'Atenció Primària sense Fum), els centres de la Xarxa Catalana d'Hospitals sense Fum i els centres de la Xarxa d'Atenció a les Drogodependències puguin receptar aquests tractaments finançats a les persones fumadores que comencin un tractament integral per abandonar el tabac i que satisfessin els criteris que ha determinat el Sistema Nacional de Salut en relació al nivell de motivació i dependència, durada del tractament i antecedents de tractaments previs.
Aquesta prestació normalitza en gran part el tractament farmacològic del tabaquisme i es complementa amb la continuació del finançament gratuït en alguns col·lectius prioritaris en situació de vulnerabilitat que en Catalunya es ve fent des de 2002.
El grup de treball de Salut Comunitària del Pallars Sobirà, format per professionals del Centre d'Atenció Primària (CAP) de Sort i de l'Agència de Salut Pública de Catalunya (ASPCAT), ha identificat i analitzat els recursos que donen salut i benestar a la comunitat, a través d'un mapatge d'actius en el que hi ha participat 215 ciutadans de manera voluntària.
S'estima que el 80% dels factors que determinen la salut de les persones estan fora del sistema sanitari, d'aquí la importància de detectar aquests factors i incidir-hi per millorar la salut de la població.
De l'anàlisi dels resultats obtinguts, s'observa que majoritàriament els actius estan relacionats amb l'entorn i el medi ambient per raons emocionals, com per exemple, la tranquil·litat, i a les activitats que es poden desenvolupar en el territori.
Altres actius percebuts com a rellevants són els associats a la cohesió social i la xarxa comunitària existent a la zona.
Cal destacar, a més, que la població visualitza com a actiu els equips de salut que treballen a la comarca, per la proximitat i confiança que els generen.
Aquests actius identificats, que un cop analitzats es presentaran a la població, seran recollits a la pàgina web d'" Actius i salut " de l'ASPCAT i serviran a l'equip del CAP de Sort per engegar accions concretes i acordades amb els usuaris per millorar el seu benestar i salut com, per exemple, el programa de prescripció social, un mecanisme a través del qual un professional de la salut i un pacient identifiquen junts activitats de la comunitat per a la millora de la salut i el benestar.
Amb aquesta iniciativa s'ofereixen alternatives a la medicalització de determinades malalties en persones amb limitat benefici de la medicina tradicional i que perceben una manca de participació social, sentiment de solitud o estan en risc d'aïllament social.
El grup de treball de Salut Comunitària ha mostrat el seu agraïment als pallaresos i pallareses, per la seva gran participació, i anima la població, els professionals de salut, les institucions i administracions locals perquè participin activament en futures intervencions de salut comunitària.
Aquesta cooperació permetrà el màxim aprofitament dels recursos disponibles al territori per a millorar la qualitat de vida i el benestar de la població.
Es va celebrar dimarts 21 de gener a l'Auditori Municipal, organitzada per l'Equip d'Atenció Primària de Cervera, la Paeria, el Consell Comarcal de la Segarra i l'Agència de Salut Pública de Catalunya.
L'Auditori Municipal de Cervera va acollir la primera Jornada de Treball de Salut Mental i Joves organitzada per l'Equip d'Atenció Primària de Cervera, la Paeria, el Consell Comarcal de la Segarra i l'Agència de Salut Pública de Catalunya amb l'objectiu d'abordar la problemàtica de la salut mental en adolescents i joves.
La Jornada ha estat útil per adquirir nous coneixements i posar en comú tota la feina que s'ha fet fins ara des de diferents entitats i administracions.
El CAP de Cervera, juntament amb l'Agència de Salut Pública, va elaborar el passat 2017 un informe de salut de Cervera recollint dades quantitatives i qualitatives.
A través d'una jornada de priorització oberta a tota la ciutadania, els veïns de Cervera van manifestar que el problema que més els preocupava era la salut mental juvenil.
A través de la taula de salut mental Urgell-Segarra, que aglutina tots els recursos de salut mental del territori, i amb l'ajuda de la Federació Salut Mental Catalunya, es van fer dinàmiques al CAP de Cervera amb diversos agents i col·lectius i van sorgir tres grups de treball, centrats en el treball en xarxa, la implicació de les famílies i el lleure.
La Jornada va servir per exposar la feina d'aquests grups de treball i obrir noves vies de col·laboració.
També es van donar a conèixer altres recursos que s'han engegat darrerament al territori de la mà de professionals del Centre de Salut Mental Infantil i Juvenil, la Paeria, l'Associació Salut Mental Ondara-Sió, la Federació Salut Mental Catalunya o l'Agrupació d'Usuaris per a la Sanitat Pública de la Segarra.
Montse Esquerda, pediatra de Sant Joan de Déu Terres de Lleida i directora de l'Institut Borja de Bioètica (URL) va ser l'encarregada de pronunciar la conferència inaugural 'La salut infantil i juvenil és cosa de tots?'.
Per la seva banda, Joan Colom, subdirector general de Drogodependències de l'Agència de Salut Pública de Catalunya, va cloure l'acte, amb la conferència 'Drogues i salut mental, perspectiva de Salut Pública'.
70 professionals de l'educació reben formació en alimentació saludable, sexualitat, tabac i mobilitat, entre d'altres aspectes
Unes 70 persones, entre docents de Primària i Secundària, personal sanitari i persones de l'àmbit de l'administració local de l'Alt Penedès van participar el passat 30 de gener a la 3a Jornada Pedagògica PSEC (Pla Salut Escola i Comunitat) de la comarca.
Es tracta d'una activitat organitzada pels departaments de Salut i d'Educació amb la col·laboració de l'Ajuntament de Vilafranca del Penedès i Consell Comarcal de l'Alt Penedès.
Aquesta jornada va dirigida als docents referents de salut dels centres de Primària i Secundària de la comarca, a les direccions dels centres i a altres professionals de l'àrea sanitària que tenen relació amb la comunitat educativa.
L' objectiu és sensibilitzar i formar en aspectes relacionats amb la salut als professionals de l'educació.
D'aquesta manera, i a partir de propostes educatives d'àmbit local i comarcal, s'aconsegueix potenciar l'educació per a la salut dels infants i del joves.
Dietista – Nutricionista de la Subdirecció de promoció de la salut.
ASPCAT (Agència de Salut Pública de Catalunya) va ser l'encarregada d'iniciar el programa parlant de l' Alimentació saludable a les escoles i instituts.
La sessió va continuar amb l'exposició de diferents temes que contribueixen a fomentar un estat de benestar saludable a les escoles:
Patis naturals: un espai saludable pels infants i la comunitat (Xavier Rodríguez Soriano, arquitecte, i membre del grup de treball Com està el pati?)
Recursos de mobilitat segura i saludable (Albert Jarne de la D. General de Trànsit),
Prevenció del tabaquisme als centres educatius ( Fernando Martínez, Tècnic de la Unitat de Promoció de la Salut del Servei de Salut Pública de la Diputació de Barcelona)
Infeccions de transmissió sexual (ITS) Lourdes Gabarró Julià.
Adjunta a l'Hospital Comarcal de l'Alt Penedès (HCAP) i presidenta de la Comissió d'Infeccions del centre.
Porta a terme intervenció presencial amb Infants i Adolescents a Barcelona).
Avui, 10 de febrer se celebra el Dia Mundial dels Llegums, designat per l'Assemblea General de les Nacions Unides.
Després de l'èxit de l'Any Internacional dels Llegums el 2016, la FAO (Organització de les Nacions Unides per a l'Alimentació i l'Agricultura) ha considerat que aquesta és una nova oportunitat per seguir conscienciant la població sobre els beneficis nutricionals del consum de llegums, així com sobre la seva contribució en sistemes alimentaris més sostenibles i en la millora de la seguretat alimentària.
L'Agència de Salut Pública de Catalunya (ASPCAT) aprofita l'esdeveniment per recordar els avantatges nutricionals i de salut, econòmics i gastronòmics que suposa aquest grup d'aliments.
S'ha actualitzat el monogràfic que es va presentar l'any 2016 en base a les noves recomanacions i publicacions científiques, i s'aprofita per donar a conèixer el receptari de llegums que es va elaborar el 2018.
Actualment, es recomana incloure els llegums en els àpats setmanals entre tres i quatres vegades, com a substituts ideals d'altres aliments proteics com el peix, els ous i sobretot de les carns, de les quals se'n fa un consum excessiu al nostre entorn.
A més dels beneficis per a la salut, els llegums són molt econòmics i la seva producció representa un baix impacte per al medi ambient, ja que el seu conreu requereix poca aigua, millora la fertilitat del sòl, augmenta la biodiversitat i redueix indirectament l'emissió de gasos d'efecte hivernacle.
El monogràfic sobre els llegums publicat per l'ASPCAT inclou consells de compra i conservació, orientacions sobre la manera de menjar més llegums, respostes a les preguntes més freqüents, així com trenta receptes en què els llegums en són l'ingredient principal.
En la guia "Petits canvis per menjar millor", un dels principals missatges és augmentar el consum de llegums, que en el nostre entorn es troba per sota del recomanat.
La guia recull molta informació i estratègies per comprar, cuinar i menjar més llegums.
En el següent enllaç del Canal Salut podeu trobar més informació i múltiples recursos sobre aquest aliment.
El Dia Mundial de l'Audició se celebra enguany sota el lema "Sentir-hi per viure: que la pèrdua auditiva no et limit".
Cada 3 de març i de fa 14 anys, l'Organització Mundial de la Salut (OMS) impulsa aquesta efemèride per posar el focus en la salut auditiva i també en la detecció precoç.
A Catalunya, el Programa de cribratge de la hipoacúsia neonatal permet detectar precoçment, diagnosticar, tractar i oferir seguiment als infants que ho necessiten.
Es tracta d'un programa universal, que s'ofereix a tots els nadons nascuts a Catalunya i que, a través d'una prova molt senzilla, permet detectar la manca o pèrdua auditiva de manera molt precoç.
D'aquesta manera, es pot intervenir molt aviat en l'infant i evitar o minimitzar les conseqüències de la hipoacúsia en el seu desenvolupament.
Durant el 2019, a través del Programa de cribratge de la hipoacúsia neonatal, a Catalunya s'ha realitzat la prova a 51996 nadons dels quals 148 han pogut ser diagnosticats i tractats d'hipoacúsia.
Des del punt de vista global, en el Dia Mundial de l'Audició l'OMS promulga els missatges següents:
Dia Mundial de l'Audició: "Sentir-hi per viure"
En èpoques caloroses com l'estiu, les necessitats d'aigua de l'organisme són més elevades, perquè a les pèrdues habituals d'aigua per l'orina, la femta, la respiració i la difusió a través de la pell, cal sumar-hi l'aigua addicional que es perd per un augment de la sudoració.
Per cobrir aquests requeriments extra, es pot fer a partir de la ingesta d' aliments (que també contenen aigua, sobretot les fruites i les hortalisses) i, evidentment, a través de diferents begudes.
De totes les begudes, l' aigua és, sens dubte, la millor, ja que no conté sucres ni edulcorants, ni alcohol.
Moltes de les begudes disponibles al mercat tenen components, com ara sucres, minerals, substàncies antioxidants o estimulants, etc., que no suposen cap benefici respecte de l'aigua i, fins i tot alguns, com l'excés de sucre i l'alcohol, són perjudicials.
En adults sans, les necessitats d'aigua es cobreixen bevent la quantitat d'aigua que indica la sensació de set que un té.
En la infància o la vellesa, quan es pateix alguna malaltia, quan es practica exercici físic o si les temperatures ambientals són extremes, cal prestar-hi més atenció, s'ha de garantir una ingesta d'aigua adequada, cal oferir-ne sovint, assegurar-se que estigui fàcilment disponible i, en alguns casos, programar-ne la ingesta.
Recordeu, sempre que tingueu set, tant durant els àpats com entre àpats, begueu aigua.
Aquesta aigua pot ser tranquil·lament de l' aixeta, ja que quan prové d'una xarxa de distribució pública, passa els controls corresponents per tal de garantir que sigui apta i saludable per al consum humà.
L'aigua de l'aixeta és més econòmica que l'embotellada, no implica l'ús d'envasos per fer-ne la distribució i suposa menys despesa energètica; per tant, té un menor impacte econòmic i mediambiental.
Si en la vostra zona l'aigua té un gust que no és del vostre grat, podeu reduir-ne el sabor posant-la a la nevera, o també li podeu donar gust barrejant-la amb fruita fresca, cogombre, herbes aromàtiques fresques o seques, espècies, infusions (te, herba Lluïsa, menta...), etc.
Si voleu preparar alguna recepta de beguda saludable, podeu seguir les indicacions següents:
Algunes propostes molt refrescants, d'aigua amb:
Recordeu que és important no afegir-hi sucres.
Gaudiu hidratant-vos amb aigua!